CELEX: 32016R1612
Language: el
Date: 2016-09-08 00:00:00
Title: Κατ' εξουσιοδότηση κανονισμός (ΕΕ) 2016/1612 της Επιτροπής, της 8ης Σεπτεμβρίου 2016, σχετικά με την παροχή ενίσχυσης για τη μείωση της παραγωγής γάλακτος

9.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 242/4
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/1612 ΤΗΣ ΕΠΙΤΡΟΠΉΣ
   της 8ης Σεπτεμβρίου 2016
   σχετικά με την παροχή ενίσχυσης για τη μείωση της παραγωγής γάλακτος
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 219 παράγραφος 1 σε συνδυασμό με το άρθρο 228,
   Έχοντας υπόψη τον κανονισμό (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (2), και ιδίως το άρθρο 106 παράγραφος 5,
   Εκτιμώντας τα ακόλουθα:
   
               (1)
            
            
               Ο τομέας του γάλακτος αντιμετωπίζει διατάραξη της αγοράς εξαιτίας της ανισορροπίας μεταξύ προσφοράς και ζήτησης σε παγκόσμιο επίπεδο, στην οποία παίζει σημαντικό ρόλο η παράταση της ρωσικής απαγόρευσης των εισαγωγών γεωργικών προϊόντων και τροφίμων καταγωγής Ένωσης μέχρι το τέλος του 2017.
            
         
               (2)
            
            
               Η παγκόσμια ζήτηση γάλακτος και γαλακτοκομικών προϊόντων αυξήθηκε ελαφρώς το 2015 και κατά τους πρώτους μήνες του 2016, αλλά σε πολύ μικρότερο ποσοστό από την αύξηση της παραγωγής.
            
         
               (3)
            
            
               Η παγκόσμια προσφορά γάλακτος αυξήθηκε γενικά καθ' όλη τη διάρκεια του 2015 με συνολική αύξηση της παραγωγής στην Ένωση, τις Ηνωμένες Πολιτείες και τη Νέα Ζηλανδία που ανέρχεται σε περίπου 4,5 εκατ. τόνους, ενώ οι συνολικές εξαγωγές από την Ένωση και τις δύο αυτές τρίτες χώρες σε ισοδύναμο γάλακτος μειώθηκαν κατά περίπου 200 000 τόνους.
            
         
               (4)
            
            
               Κατά τους τέσσερις πρώτους μήνες του 2016, η παραγωγή γάλακτος στην Ένωση, τις Ηνωμένες Πολιτείες και τη Νέα Ζηλανδία αυξήθηκε κατά περίπου 3,6 εκατ. τόνους, με λιγότερο από το 1 % της εν λόγω ποσότητας να έχει απορροφηθεί από πρόσθετες εξαγωγές.
            
         
               (5)
            
            
               Έχουν εγκριθεί εθελοντικές συμφωνίες και αποφάσεις σχετικά με τον προγραμματισμό της παραγωγής στον τομέα του γάλακτος και των γαλακτοκομικών προϊόντων για αναγνωρισμένες οργανώσεις παραγωγών, τις ενώσεις τους και αναγνωρισμένες διεπαγγελματικές οργανώσεις με τον εκτελεστικό κανονισμό (ΕΕ) 2016/559 (3) της Επιτροπής και για συνεταιρισμούς και άλλες μορφές οργανώσεων παραγωγών στον τομέα του γάλακτος και των γαλακτοκομικών προϊόντων με τον κατ' εξουσιοδότηση κανονισμό (ΕΕ) 2016/558 (4), για περίοδο έξι μηνών, από τις 13 Απριλίου 2016. Η περίοδος αυτή παρατάθηκε με τον εκτελεστικό κανονισμό της Επιτροπής (ΕΕ) 2016/1615 (5).
            
         
               (6)
            
            
               Οι μηχανισμοί παρέμβασης στην αγορά υπό μορφή δημόσιας παρέμβασης και ιδιωτικής αποθεματοποίησης για το βούτυρο και το αποκορυφωμένο γάλα σε σκόνη παρέμειναν διαθέσιμοι χωρίς διακοπή από τον Σεπτέμβριο 2014.
            
         
               (7)
            
            
               Αυτοί οι μηχανισμοί μετρίασαν τον αντίκτυπο της κρίσης και έθεσαν κατώτατο όριο στη συνεχή μείωση των τιμών των γαλακτοκομικών προϊόντων, ωστόσο η παγκόσμια ανισορροπία εξακολουθεί να υφίσταται.
            
         
               (8)
            
            
               Για να διευκολυνθεί η αποκατάσταση της ισορροπίας στον τομέα του γάλακτος και των γαλακτοκομικών προϊόντων υπό τις επικρατούσες δυσμενείς συνθήκες στην αγορά, και δεδομένου ότι, με βάση τις διαθέσιμες αναλύσεις αγοράς, δεν αναμένεται σημαντική μείωση των όγκων παραγωγής έως το τέλος του 2017, είναι σκόπιμο να διατίθενται ενισχύσεις στους παραγωγούς γάλακτος στην Ένωση που συμμετέχουν εκούσια στη μείωση της παραγωγής γάλακτος.
            
         
               (9)
            
            
               Δεδομένου ότι η παραγωγή γάλακτος στην Ένωση χαρακτηρίζεται κατά κύριο λόγο από παραδόσεις αγελαδινού γάλακτος, ενώ οι άμεσες πωλήσεις και το γάλα από άλλα είδη αντιπροσωπεύουν μόνον ένα μικρό μερίδιο της ενωσιακής παραγωγής γάλακτος, είναι σκόπιμο να διατίθενται ενισχύσεις μόνο για τη μείωση των παραδόσεων αγελαδινού γάλακτος.
            
         
               (10)
            
            
               Προκειμένου να επιτευχθεί αποτελεσματική μείωση των παραδόσεων αγελαδινού γάλακτος, η επιλεξιμότητα των αιτούντων θα πρέπει να περιοριστεί σε εκείνους που παρέδωσαν αγελαδινό γάλα στους πρώτους αγοραστές τον Ιούλιο 2016, την πλέον πρόσφατη χρονική περίοδο για την οποία οι αιτούντες μπορούν να παρέχουν αποδεικτικά στοιχεία για τις παραδόσεις αυτές.
            
         
               (11)
            
            
               Με τον ίδιο στόχο της αποτελεσματικότητας, η ενωσιακή ενίσχυση δεν θα πρέπει να καλύπτει περισσότερο από 50 % της μείωσης των παραδόσεων αγελαδινού γάλακτος σε σύγκριση με τη σχετική περίοδο αναφοράς.
            
         
               (12)
            
            
               Η ενίσχυση που προβλέπεται στον παρόντα κανονισμό θα πρέπει να χορηγείται ως μέτρο στήριξης των γεωργικών αγορών σύμφωνα με το άρθρο 4 παράγραφος 1 στοιχείο α) του κανονισμού (ΕΕ) αριθ. 1306/2013.
            
         
               (13)
            
            
               Θα πρέπει να επιτραπεί η σώρευση της ενίσχυσης αυτής με άλλη στήριξη που χρηματοδοτείται από το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης.
            
         
               (14)
            
            
               Δεδομένου ότι η χρηματοδοτική στήριξη καθορίζεται σε ευρώ, είναι αναγκαίο, για την εξασφάλιση ενιαίας και ταυτόχρονης εφαρμογής, να καθοριστεί ημερομηνία για τη μετατροπή του ποσού που χορηγείται στα κράτη μέλη που δεν έχουν υιοθετήσει το ευρώ ως εθνικό τους νόμισμα. Ως εκ τούτου, κρίνεται σκόπιμο να προσδιοριστεί η γενεσιουργός αιτία της συναλλαγματικής ισοτιμίας σύμφωνα με το άρθρο 106 του κανονισμού (ΕΕ) αριθ. 1306/2013. Βάσει της αρχής που αναφέρεται στο εν λόγω άρθρο παράγραφος 2 στοιχείο β) και των κριτηρίων που ορίζονται στο εν λόγω άρθρο παράγραφος 5 στοιχείο γ), η γενεσιουργός αιτία θα πρέπει να είναι η ημερομηνία έναρξης ισχύος του παρόντος κανονισμού.
            
         
               (15)
            
            
               Προκειμένου το σύστημα να λειτουργήσει αποτελεσματικά χωρίς να σημειωθεί υπέρβαση της μέγιστης συνολικής ποσότητας μείωσης των παραδόσεων αγελαδινού γάλακτος που καλύπτεται από την ενίσχυση, θα πρέπει να προβλεφθούν κοινοποιήσεις όσον αφορά τις αιτήσεις ενίσχυσης και τις αιτήσεις πληρωμής.
            
         
               (16)
            
            
               Για τη μεγιστοποίηση της χρήσης του καθεστώτος, θα πρέπει να προβλεφθούν ορισμένες περίοδοι υποβολής αιτήσεων μέχρι να εξαντληθεί η συνολική ποσότητα μείωσης των παραδόσεων αγελαδινού γάλακτος που αντιστοιχεί στον διαθέσιμο προϋπολογισμό για τις αιτήσεις ενίσχυσης. Για να εξασφαλιστεί ότι οι αιτήσεις έχουν εξεταστεί αποτελεσματικά, θα πρέπει κατά προτίμηση να υποβάλλονται με ηλεκτρονικά μέσα.
            
         
               (17)
            
            
               Προκειμένου οι αιτήσεις να αφορούν σημαντική μείωση των παραδόσεων αγελαδινού γάλακτος και να αποφευχθεί η δυσανάλογη διοικητική επιβάρυνση, θα πρέπει να καθοριστεί ελάχιστη ποσότητα για τη μείωση των παραδόσεων αγελαδινού γάλακτος για κάθε αίτηση.
            
         
               (18)
            
            
               Για να εξασφαλιστεί η ομοιόμορφη εξέταση των αιτήσεων σε όλη την Ένωση, θα πρέπει να καθοριστεί κατ' αποκοπή συντελεστής μετατροπής για τη μετατροπή των λίτρων σε kg.
            
         
               (19)
            
            
               Τα κράτη μέλη δεν θα πρέπει μόνο να ελέγχουν το παραδεκτό των αιτήσεων ενίσχυσης αλλά και την αξιοπιστία τους. Για παράδειγμα, μια αίτηση ενίσχυσης στην οποία η συνολική ποσότητα αγελαδινού γάλακτος που πρέπει να παραδοθεί στους πρώτους αγοραστές κατά την περίοδο μείωσης είναι μεγαλύτερη από τη συνολική ποσότητα που παραδόθηκε κατά την περίοδο αναφοράς δεν θα πρέπει να θεωρείται αξιόπιστη.
            
         
               (20)
            
            
               Για να εξασφαλιστεί ότι οι δικαιούχοι λαμβάνουν την ενίσχυση το ταχύτερο δυνατόν και η μείωση της παραγωγής μπορεί να αρχίσει χωρίς καθυστέρηση, ο παρών κανονισμός θα πρέπει να αρχίσει να ισχύει την επομένη της δημοσίευσής του,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Η ενωσιακή ενίσχυση διατίθεται στους επιλέξιμους αιτούντες για τη μείωση των παραδόσεων αγελαδινού γάλακτος για περίοδο τριών μηνών, εφεξής «η περίοδος μείωσης», σε σύγκριση με την ίδια περίοδο του προηγούμενου έτους, η οποία στο εξής αναφέρεται ως «η περίοδος αναφοράς», σύμφωνα με τους όρους που καθορίζονται στον παρόντα κανονισμό.
   Η ενωσιακή ενίσχυση καθορίζεται σε 14 ευρώ/100 kg αγελαδινού γάλακτος για την ποσότητα που αντιστοιχεί στη διαφορά μεταξύ του αγελαδινού γάλακτος που παραδόθηκε κατά την περίοδο αναφοράς και του αγελαδινού γάλακτος που παραδίδεται κατά τη διάρκεια της περιόδου μείωσης. Η ενωσιακή ενίσχυση δεν καλύπτει περισσότερο από το συνολικό όγκο της μείωσης των παραδόσεων αγελαδινού γάλακτος που αντιστοιχεί σε 150 000 000 ευρώ.
   Ανά επιλέξιμο αιτούντα, η ενωσιακή ενίσχυση καλύπτει ποσότητα για τη μείωση των παραδόσεων αγελαδινού γάλακτος που δεν υπερβαίνει το 50 % της συνολικής ποσότητας του αγελαδινού γάλακτος που παραδόθηκε στους πρώτους αγοραστές κατά την περίοδο αναφοράς.
   2.   Για τους σκοπούς του παρόντος κανονισμού, ως «επιλέξιμοι αιτούντες» νοούνται οι παραγωγοί γάλακτος που παρέδωσαν αγελαδινό γάλα στους πρώτους αγοραστές τον Ιούλιο 2016.
   3.   Για τους επιλέξιμους αιτούντες που είναι εγκατεστημένοι στη Βουλγαρία, στην Τσεχική Δημοκρατία, στη Δανία, στην Κροατία, στην Ουγγαρία, στην Πολωνία, στη Ρουμανία, στη Σουηδία και στο Ηνωμένο Βασίλειο, γενεσιουργός αιτία της συναλλαγματικής ισοτιμίας όσον αφορά τα ποσά που καταβάλλονται σύμφωνα με τον παρόντα κανονισμό είναι η ημερομηνία έναρξης ισχύος του παρόντος κανονισμού.
   4.   Η ενίσχυση που προβλέπεται στον παρόντα κανονισμό μπορεί να σωρευθεί με άλλη στήριξη που χρηματοδοτείται από το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης.
   Άρθρο 2
   1.   Η ενίσχυση χορηγείται βάσει των αιτήσεων.
   Η ελάχιστη ποσότητα μείωσης των παραδόσεων αγελαδινού γάλακτος που αποτελούν αντικείμενο της αίτησης ενίσχυσης είναι 1 500 kg.
   Σε περίπτωση που η ποσότητα μείωσης των παραδόσεων αγελαδινού γάλακτος εκφράζεται σε λίτρα, η μείωση αυτή πολλαπλασιάζεται επί τον συντελεστή 1,03 που εκφράζεται σε kg.
   2.   Οι αιτήσεις ενίσχυσης υποβάλλονται από τους επιλέξιμους αιτούντες στο κράτος μέλος στο οποίο είναι εγκατεστημένος ο αιτών, με τη χρήση της μεθόδου που καθορίζεται από το οικείο κράτος μέλος. Οι αιτήσεις ενίσχυσης υποβάλλονται κατά τρόπον ώστε να λαμβάνονται από το κράτος μέλος εντός των προθεσμιών παραλαβής που ορίζονται στο τρίτο εδάφιο.
   Τα κράτη μέλη δύνανται να αποφασίσουν ότι οι αιτήσεις ενίσχυσης μπορούν να υποβληθούν εξ ονόματος των επιλέξιμων αιτούντων από αναγνωρισμένες οργανώσεις παραγωγών ή από συνεταιρισμούς. Στην περίπτωση αυτή, τα κράτη μέλη διασφαλίζουν ότι η ενίσχυση μεταβιβάζεται εξ ολοκλήρου στους εν λόγω επιλέξιμους αιτούντες που έχουν πράγματι μειώσει τις παραδόσεις αγελαδινού γάλακτος σύμφωνα με τους όρους που καθορίζονται στον παρόντα κανονισμό.
   Οι προθεσμίες παραλαβής για τις πλήρεις αιτήσεις είναι:
   
               α)
            
            
               21 Σεπτεμβρίου 2016, ώρα 12.00 (ώρα Βρυξελλών), για την πρώτη περίοδο μείωσης που καλύπτει τον Οκτώβριο, τον Νοέμβριο και τον Δεκέμβριο 2016·
            
         
               β)
            
            
               12 Οκτωβρίου 2016, ώρα 12.00 (ώρα Βρυξελλών), για τη δεύτερη περίοδο μείωσης που καλύπτει τον Νοέμβριο και τον Δεκέμβριο 2016 και τον Ιανουάριο 2017·
            
         
               γ)
            
            
               9 Νοεμβρίου 2016, ώρα 12.00 (ώρα Βρυξελλών), για την τρίτη περίοδο μείωσης που καλύπτει τον Δεκέμβριο 2016 και τον Ιανουάριο και τον Φεβρουάριο 2017·
            
         
               δ)
            
            
               7 Δεκεμβρίου 2016, ώρα 12.00 (ώρα Βρυξελλών), για την τέταρτη περίοδο μείωσης που καλύπτει τον Ιανουάριο, τον Φεβρουάριο και τον Μάρτιο 2017.
            
         Οι αιτούντες δεν υποβάλλουν περισσότερες από μία αίτηση ενίσχυσης δυνάμει του παρόντος κανονισμού. Σε περίπτωση που ο αιτών υποβάλει περισσότερες από μία αιτήσεις, δεν γίνεται αποδεκτή καμία από τις αιτήσεις του. Ωστόσο, οι αιτούντες που υπέβαλαν αίτηση για την πρώτη περίοδο μείωσης μπορούν επίσης να υποβάλουν αίτηση για την τέταρτη περίοδο μείωσης.
   3.   Για να είναι παραδεκτή, η αίτηση ενίσχυσης περιλαμβάνει:
   
               α)
            
            
               τις ακόλουθες πληροφορίες σε έντυπο που διατίθεται από το κράτος μέλος:
               
                           i)
                        
                        
                           το ονοματεπώνυμο και τη διεύθυνση του επιλέξιμου αιτούντος·
                        
                     
                           ii)
                        
                        
                           τη συνολική ποσότητα αγελαδινού γάλακτος που παραδόθηκε στους πρώτους αγοραστές κατά την περίοδο αναφοράς·
                        
                     
                           iii)
                        
                        
                           τη συνολική ποσότητα αγελαδινού γάλακτος που προβλέπεται να παραδοθεί κατά την περίοδο μείωσης·
                        
                     
                           iv)
                        
                        
                           την προβλεπόμενη ποσότητα μείωσης των παραδόσεων αγελαδινού γάλακτος για την οποία ζητείται η ενίσχυση και η οποία δεν υπερβαίνει το 50 % της συνολικής ποσότητας που αναφέρεται στο σημείο ii) αλλά δεν είναι μικρότερη των 1 500 kg·
                        
                     
         
               β)
            
            
               έγγραφα που υποδεικνύουν τη συνολική ποσότητα αγελαδινού γάλακτος που αναφέρεται στο στοιχείο α) σημείο ii)·
            
         
               γ)
            
            
               έγγραφα που υποδεικνύουν ότι η αίτηση αφορά παραγωγό γάλακτος που παρέδωσε αγελαδινό γάλα στους πρώτους αγοραστές τον Ιούλιο 2016.
            
         4.   Οι αιτήσεις ενίσχυσης που καλύπτουν ποσότητα μείωσης των παραδόσεων αγελαδινού γάλακτος που είναι μικρότερη από 1 500 kg απορρίπτονται.
   Οι αιτήσεις ενίσχυσης που καλύπτουν ποσότητα μείωσης των παραδόσεων αγελαδινού γάλακτος που υπερβαίνει το 50 % της συνολικής ποσότητας η οποία αναφέρεται στην παράγραφο 3 στοιχείο α) σημείο ii), θεωρείται ότι έχουν υποβληθεί για ποσότητα μείωσης των παραδόσεων αγελαδινού γάλακτος ίση προς το 50 % της συνολικής ποσότητας που αναφέρεται στο εν λόγω στοιχείο.
   Άρθρο 3
   Μετά την ολοκλήρωση του ελέγχου αξιοπιστίας και του ελέγχου του παραδεκτού, τα κράτη μέλη κοινοποιούν στην Επιτροπή σύμφωνα με τον κανονισμό (ΕΚ) αριθ. 792/2009 της Επιτροπής (6) όλες τις παραδεκτές και αξιόπιστες αιτήσεις ενίσχυσης μέχρι τις 16.00 (ώρα Βρυξελλών) την τρίτη εργάσιμη ημέρα μετά την προθεσμία για την παραλαβή των αιτήσεων που αναφέρεται στο άρθρο 2 παράγραφος 2.
   Άρθρο 4
   1.   Με βάση τις κοινοποιήσεις που αναφέρονται στο άρθρο 3, η Επιτροπή ενημερώνει τα κράτη μέλη σε ποιο βαθμό οι άδειες για τις αιτούμενες ποσότητες μπορούν να χορηγούνται λαμβανομένης υπόψη της συνολικής ανώτατης ποσότητας που αναφέρεται στο άρθρο 1 παράγραφος 1.
   Τα κράτη μέλη ανακοινώνουν τις άδειες στους αιτούντες εντός επτά εργάσιμων ημερών μετά τη σχετική προθεσμία για την παραλαβή των αιτήσεων που αναφέρονται στο άρθρο 2 παράγραφος 2, με την επιφύλαξη της παραγράφου 2 του παρόντος άρθρου.
   Οι άδειες εκδίδονται για όλες τις παραδεκτές και αξιόπιστες αιτήσεις που κοινοποιήθηκαν στην Επιτροπή σύμφωνα με το άρθρο 3.
   2.   Όταν η συνολική ποσότητα, η οποία καλύπτεται από τις αιτήσεις ενίσχυσης που κοινοποιούνται κατ' εφαρμογή του άρθρου 3, υπερβαίνει τη μέγιστη συνολική ποσότητα που αναφέρεται στο άρθρο 1 παράγραφος 1, η Επιτροπή καθορίζει, με εκτελεστική πράξη που εκδίδεται χωρίς εφαρμογή της διαδικασίας που αναφέρεται στο άρθρο 229 του κανονισμού (ΕΕ) αριθ. 1308/2013, συντελεστή κατανομής, τον οποίο εφαρμόζουν τα κράτη μέλη στις ποσότητες που καλύπτονται από κάθε αίτηση ενίσχυσης.
   Όταν ο συντελεστής κατανομής καθορίζεται για τη σχετική περίοδο μείωσης, οι αιτήσεις ενίσχυσης που υποβλήθηκαν για επακόλουθες περιόδους μείωσης, που αναφέρονται στο άρθρο 2 παράγραφος 2, απορρίπτονται και δεν είναι πλέον δυνατή η υποβολή αιτήσεων για τις επόμενες περιόδους μείωσης.
   Οι άδειες εκδίδονται για τις ποσότητες που καλύπτονται από τις αιτήσεις ενίσχυσης, πολλαπλασιαζόμενες επί τον συντελεστή κατανομής.
   Άρθρο 5
   1.   Η ενίσχυση χορηγείται βάσει των αιτήσεων πληρωμών.
   2.   Οι αιτήσεις πληρωμής υποβάλλονται από τους επιλέξιμους αιτούντες στους οποίους έχουν χορηγηθεί οι άδειες που αναφέρονται στο άρθρο 4 στο κράτος μέλος στο οποίο είναι εγκατεστημένος ο αιτών, με τη χρήση της μεθόδου που καθορίζεται από το οικείο κράτος μέλος. Οι αιτήσεις πληρωμής υποβάλλονται κατά τρόπο που να λαμβάνονται από το κράτος μέλος εντός 45 ημερών μετά τη λήξη της περιόδου μείωσης.
   Τα κράτη μέλη δύνανται να αποφασίσουν ότι οι αιτήσεις πληρωμής μπορούν να υποβληθούν εξ ονόματος των επιλέξιμων αιτούντων από αναγνωρισμένες οργανώσεις παραγωγών ή από συνεταιρισμούς. Στην περίπτωση αυτή, τα κράτη μέλη διασφαλίζουν ότι η πληρωμή μεταβιβάζεται εξ ολοκλήρου στους εν λόγω επιλέξιμους αιτούντες που έχουν πράγματι μειώσει τις παραδόσεις αγελαδινού γάλακτος σύμφωνα με τους όρους που καθορίζονται στον παρόντα κανονισμό.
   3.   Για να είναι παραδεκτή, η αίτηση πληρωμής περιλαμβάνει:
   
               α)
            
            
               τις ακόλουθες πληροφορίες σε έντυπο που διατίθεται από το κράτος μέλος:
               
                           i)
                        
                        
                           το ονοματεπώνυμο και τη διεύθυνση του επιλέξιμου αιτούντος·
                        
                     
                           ii)
                        
                        
                           τη συνολική ποσότητα αγελαδινού γάλακτος που πράγματι παραδόθηκε στους πρώτους αγοραστές κατά την περίοδο μείωσης·
                        
                     
                           iii)
                        
                        
                           την πραγματική μείωση της ποσότητας των παραδόσεων αγελαδινού γάλακτος για την οποία ζητείται η ενίσχυση και η οποία δεν μπορεί να υπερβαίνει το 50 % της συνολικής ποσότητας του αγελαδινού γάλακτος που παραδόθηκε στους πρώτους αγοραστές κατά την περίοδο αναφοράς και, ανάλογα με την περίπτωση, δεν υπερβαίνει την ποσότητα που προκύπτει από την εφαρμογή του συντελεστή κατανομής που αναφέρεται στο άρθρο 4 παράγραφος 2.
                        
                     
         
               β)
            
            
               έγγραφα που υποδεικνύουν τη συνολική ποσότητα που αναφέρεται στο στοιχείο α) σημείο ii).
            
         4.   Η καταβολή της ενίσχυσης πραγματοποιείται αφού τα κράτη μέλη έχουν ελέγξει, σύμφωνα με τα άρθρα 58 και 59 του κανονισμού (ΕΕ) αριθ. 1306/2013, ότι η μείωση των παραδόσεων αγελαδινού γάλακτος για την οποία η ενίσχυση της Ένωσης έχει πράγματι καταβληθεί, σύμφωνα με τους όρους που καθορίζονται στον παρόντα κανονισμό. Η πληρωμή πραγματοποιείται το αργότερο την 90ή ημέρα από τη λήξη της περιόδου μείωσης, εκτός εάν βρίσκεται σε εξέλιξη διοικητική έρευνα.
   5.   Το ποσό της ενίσχυσης καλύπτει την πραγματική μείωση των παραδόσεων αγελαδινού γάλακτος που αναφέρεται στην παράγραφο 3 στοιχείο α) σημείο iii) για κάθε επιλέξιμο αιτούντα.
   Όταν η πραγματική μείωση των παραδόσεων αγελαδινού γάλακτος είναι μεγαλύτερη από την ποσότητα που προκύπτει από την εφαρμογή του άρθρου 4, το ποσό της ενίσχυσης αντιστοιχεί στην τελευταία αυτή ποσότητα (στο εξής: επιτρεπόμενη ποσότητα). Όταν η πραγματική μείωση των παραδόσεων αγελαδινού γάλακτος είναι 80 % ή περισσότερο από την επιτρεπόμενη ποσότητα, το ποσό της ενίσχυσης αντιστοιχεί στην πραγματική μείωση των παραδόσεων αγελαδινού γάλακτος που αναφέρεται στην παράγραφο 3 στοιχείο α) σημείο ii), υπό την προϋπόθεση ότι δεν σημειώνεται υπέρβαση της επιτρεπόμενης ποσότητας. Όταν η πραγματική μείωση των παραδόσεων αγελαδινού γάλακτος είναι ίση ή μεγαλύτερη από 50 % αλλά μικρότερη από 80 % της επιτρεπόμενης ποσότητας, το ποσό της ενίσχυσης πολλαπλασιάζεται επί τον συντελεστή 0,8. Όταν η πραγματική μείωση των παραδόσεων αγελαδινού γάλακτος είναι ίση ή μεγαλύτερη από 20 % αλλά μικρότερη από 50 % της επιτρεπόμενης ποσότητας, το ποσό της ενίσχυσης πολλαπλασιάζεται επί τον συντελεστή 0,5. Όταν η πραγματική μείωση των παραδόσεων αγελαδινού γάλακτος είναι μικρότερη από 20 % της επιτρεπόμενης ποσότητας, δεν καταβάλλεται ενίσχυση.
   6.   Οι δαπάνες των κρατών μελών σε σχέση με τις πληρωμές βάσει του παρόντος κανονισμού είναι επιλέξιμες για ενωσιακή ενίσχυση μόνον εάν οι σχετικές πληρωμές έχουν καταβληθεί έως τις 30 Σεπτεμβρίου 2017 το αργότερο.
   Άρθρο 6
   Έως τις 8 Μαρτίου, 5 Απριλίου, 3 Μαΐου και 7 Ιουνίου 2017 στις 16.00 (ώρα Βρυξελλών), τα κράτη μέλη κοινοποιούν στην Επιτροπή, σύμφωνα με τον κανονισμό (ΕΚ) αριθ. 792/2009, όλες τις παραδεκτές αιτήσεις πληρωμής που έλαβαν για την πρώτη, τη δεύτερη, την τρίτη και την τέταρτη περίοδο μείωσης, αντιστοίχως.
   Άρθρο 7
   Τα κράτη μέλη κοινοποιούν στην Επιτροπή έως τις 30 Ιουνίου 2017 τα ακόλουθα:
   
               α)
            
            
               τον αριθμό των επιλέξιμων αιτούντων και την πραγματική μείωση της συνολικής ποσότητας αγελαδινού γάλακτος των παραδόσεων που καλύπτεται από τις αιτήσεις ενίσχυσης και τις αιτήσεις πληρωμών που παραλαμβάνονται από αυτά·
            
         
               β)
            
            
               το συνολικό ποσό της ενωσιακής ενίσχυσης που πρόκειται να καταβληθεί.
            
         Άρθρο 8
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Σεπτεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  ΕΕ L 347 της 20.12.2013, σ. 549.
   
      (3)  Εκτελεστικός κανονισμός (ΕΕ) 2016/559 της Επιτροπής, της 11ης Απριλίου 2016, για την έγκριση των συμφωνιών και αποφάσεων σχετικά με τον προγραμματισμό της παραγωγής στον τομέα του γάλακτος και των γαλακτοκομικών προϊόντων (ΕΕ L 96 της 12.4.2016, σ. 20).
   
      (4)  Κατ' εξουσιοδότηση κανονισμός (ΕΕ) 2016/558 της Επιτροπής, της 11ης Απριλίου 2016, για την έγκριση των συμφωνιών και αποφάσεων των συνεταιρισμών και άλλων μορφών οργανώσεων παραγωγών στον τομέα του γάλακτος και των γαλακτοκομικών προϊόντων σχετικά με τον προγραμματισμό της παραγωγής (ΕΕ L 96 της 12.4.2016, σ. 18).
   
      (5)  Εκτελεστικός κανονισμός (ΕΕ) 2016/1615 της Επιτροπής, της 8ης Σεπτεμβρίου 2016, για την τροποποίηση του εκτελεστικού κανονισμού (ΕΕ) 2016/559 όσον αφορά την έγκριση των συμφωνιών και αποφάσεων σχετικά με τον προγραμματισμό της παραγωγής στον τομέα του γάλακτος και των γαλακτοκομικών προϊόντων (βλ. σελίδα 17 της παρούσας Επίσημης Εφημερίδας).
   
      (6)  Κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (ΕΕ L 228 της 1.9.2009, σ. 3).